ועדת החינוך, התרבות והספורט, כנסת 19, פרוטוקול מספר 257, 2014-07-30 09:00

עמרם מצנע: בוקר טוב.

עמרם מצנע: אני מתכבד לפתוח את ישיבת ועדת החינוך, התרבות והספורט.

עמרם מצנע: נפתח את הדיון באיחולים לחיילי צה"ל שיחזרו לשלום הביתה.

עמרם מצנע: הייתה לנו יממה קצת יותר שקטה כשמשווים אותה לימים הקודמים לכך.

עמרם מצנע: אנחנו שמחים על כך.

עמרם מצנע: נאחל לפצועים החלמה מהירה, ונשתתף בצער המשפחות השכולות.

עמרם מצנע: את הדיון הזה יזמו במשותף אנשי "הכיכר המרכזית" ואגודת הסטודנטים וגם פניות ישירות אלי ולוועדה.

עמרם מצנע: בהתראה מאוד קצרה החלטנו לקיים את הדיון כי מי שלא יודע הכנסת היום מסיימת את כינוס הקיץ ויוצאת לפגרה.

עמרם מצנע: לא שאי אפשר לעשות דיונים גם בפגרה, אבל מבחינת העבודה המסודרת והמאורגנת היום הוא יום הסיום.

עמרם מצנע: אולי זה סמלי שהדיון האחרון שהוועדה בראשותי מקיימת זה בנושא הזה של השכלה גבוהה, סטודנטים, מילואים, צבא.

עמרם מצנע: אני מקווה שפתיחת כינוס החורף תהיה במציאות אחרת.

עמרם מצנע: רבים מהסטודנטים נמצאים במילואים.

עמרם מצנע: לא רק סטודנטים שנמצאים במילואים חווים את החוויה של הצורך בהתאמה של מערכת הלימודים והבחינות, אלא יש גם בנות זוג ובני זוג – ראיתי גם מילואימניקיות – שהיעדרו של אחד מבני הזוג מטיל עליהם את כל העומס ואת כל העבודה, וזה בתקופת חופשה כשגם הילדים נמצאים בחופשה בבית או בדרום שבכלל נמצאים במרחב מוגן כמעט כל הזמן או קרוב למרחב מוגן.

עמרם מצנע: בקיצור, נדמה לי שכל מערך ההשכלה הגבוהה, וכמובן תכניות הבחינות והלימודים כמו כל שאר החיים החברתיים והכלכליים במדינת ישראל נפגעו בצורה כזאת או אחרת.

עמרם מצנע: לכן נדרשות התאמות והיערכויות מותאמות ומיוחדות באוניברסיטאות, במכללות ובמוסדות ההשכלה הגבוהה כולם.

עמרם מצנע: אנחנו כאן כדי לשמוע וכדי לראות מהן ההמלצות למערכת ההשלכה הגבוהה להתמודד עם המציאות שכולנו נגררנו אליה.

עמרם מצנע: זה, כמובן, בניסיון מצד אחד לתת הזדמנויות נוספות, אבל מצד שני, כמובן, לא לפגוע באיכות הלימודים, במעמד הלימודים ובצורך לקבל בסוף הסמכה ראויה בלימודים של כל אחד מכם ושל מי שאתם מייצגים.

עמרם מצנע: סדר הדיון יהיה שאני אתן לאנשי התאחדות הסטודנטים, אגודות הסטודנטים ול"כיכר המרכזית" שיזמו את הדיון, לאנשי האקדמיה, לאנשי משרד הביטחון ולכל מי שירצה להתבטא.

עמרם מצנע: הדיון יימשך עד 11:00.

עמרם מצנע: הוא לא חייב להיגמר ב-11:00, אבל עד 11:00.

עמרם מצנע: תודה רבה.

עמרם מצנע: עמיחי גרין, מנכ"ל התאחדות הסטודנטים הארצית, בבקשה.

<עמיחי גרין: בוקר טוב לכולם.

<עמיחי גרין: גם אצלנו מגויסים.

<עמיחי גרין: גם אורי היושב-ראש שלנו נמצא בצו 8 וגם יוסי הסגן שלנו כמו אלפי סטודנטים וסטודנטיות שמגויסים עכשיו.

<עמיחי גרין: לצערי, המערכת האקדמית כבר די מתורגלת בכל מה שקשור למצב שאנחנו נמצאים בו כרגע.

<עמיחי גרין: אני לא אכנס לדברים הנקודתיים – יש פה כמה יושבי-ראש של אגודות סטודנטים שיכולים לדבר על הצעות ורעיונות קונקרטיים – אבל לנו רק חשוב לשים דגש על דברים עקרוניים יותר.

<עמיחי גרין: ברור לכולם שיש עכשיו אי ודאות עצומה בכל מה שקורה במוסדות.

<עמיחי גרין: סטודנטים וסטודנטיות ממש לא יודעים מה הולך להיות עם סוף השנה האקדמית שלהם.

<עמיחי גרין: במוסדות בדרום, ללא ספק, המצב הרבה יותר חמור, וגם אבי מבן-גוריון וגם מורן מספיר יתארו את המצב אצלם בקמפוס.

<עמיחי גרין: ברור לנו, ואנחנו מאמינים שזה יקרה – אני אפילו לא מצפה שיהיה משהו אחר – שהמוסדות יתגייסו כולם לטובת מציאת התאמות תוך שמירה על סטנדרט אקדמי.

<עמיחי גרין: גם לנו חשוב שהסטנדרט האקדמי יישאר.

<עמיחי גרין: אף אחד לא רוצה שתהיה פגיעה בלימודים ובהסמכה של הסטודנטים.

<עמיחי גרין: יחד עם זאת המוסדות הרבה פעמים הם מוסדות כבדים עם יכולת לא מספיק גבוהה להיות גמישים.

<עמיחי גרין: חשוב מאוד לשים על זה דגש ולמצוא פתרונות שמתאימים לכל מוסד ולאופי המוסד שלו; כי מה שמתאים לאוניברסיטה לאו דווקא מתאים למכללה, ומה שמתאים למכללה לעיצוב לא מתאים למוסד אחר.

<עמיחי גרין: יחד עם זאת המל"ג צריך לחשוב על עקרונות מנחים למוסדות ושכל מוסד ימצא את החליפה המתאימה לסטודנטים שלו יחד עם עבודה ישירה מול אגודות הסטודנטים שעובדים ללא לאות בנושא הזה בשבועות האחרונים מול הנהלות המוסדות כדי למצוא פתרונות אף על פי שכרגע אף אחד לא יודע להגיד עדיין מה יהיה בפועל.

<עמיחי גרין: מבחינתנו הדגשים צריכים להיות על מציאת פתרונות קונקרטיים כדי שסטודנטים יוכלו לסיים שנה ולא להיגרר לתחילת השנה הבאה; שלא תהיה פגיעה כלכלית בסטודנטים.

<עמיחי גרין: אם סטודנט צריך עכשיו לדחות קורס, ודאי שלא יצטרך לשלם בשנה הבאה.

<עמיחי גרין: לתת קורסי עזר חינם לטובת השלמת הלימודים למבחנים אם וכאשר הם יתחדשו.

<עמיחי גרין: בכלל, כמה שיותר לשחרר חסמים בירוקרטיים.

<עמיחי גרין: כל מוסד צריך להנגיש מידע.

<עמיחי גרין: היום סטודנטים אפילו לא יודעים אל מי לפנות בתוך המוסדות.

<עמיחי גרין: זה משהו שהמוסדות חייבים לעשות.

<עמיחי גרין: אנחנו שאנחנו לא נמצאים בקצה, מקבלים מאות פניות כל שבוע מסטודנטים ומסטודנטיות שפונים אלינו בכל מיני שאלות.

<עמיחי גרין: אנחנו כמובן מפנים אותם או לאגודות או לדמות הרלוונטית במוסדות, אבל המוסדות חייבים להדגיש הרבה יותר אל מי פונים.

<עמיחי גרין: בנוסף צריך כמה שיותר לרכז את כל הדברים שקשורים להתאמות במקום אחד.

<עמיחי גרין: צריך שיהיה one stop shop לכל מילואימניק שחוזר עכשיו מהשטח, שידע שהוא מגיע לגורם אחד ולא מתחיל לתזז בין עשרים אנשים שונים; כי הרבה פעמים זה מה שקורה אחרי תקופה כזאת.

<עמיחי גרין: כמו שאמרתי, אני לא מצפה שנהיה פה עוד חודשיים, וננסה להגיד למה המוסדות לא נתנו את ההתאמות.

<עמיחי גרין: אני באמת מאמין שהמוסדות ייתנו את כל מה שצריך.

<עמיחי גרין: כולם מבינים שהמצב הזה הוא לא מצב רגיל, וצריך ללכת לקראת הסטודנטים והסטודנטיות שנקראו לגיוס ואפילו לא חשבו פעמיים.

<עמיחי גרין: אני מאוד מקווה שזה מה שיהיה.

<עמיחי גרין: אנחנו, כמובן, נעמוד ונוודא שזה מה שקורה.

<עמיחי גרין: אני אשמח אם אבי, מורן ודור יוכלו להוסיף עוד.

עמרם מצנע: תודה.

עמרם מצנע: הצטרפו אלינו חברי הכנסת שמעון אוחיון וחיליק בר.

עמרם מצנע: מורן ברנס, בבקשה.

<מורן ברנס: שלום לכולם.

<מורן ברנס: אני יושב-ראש אגודת הסטודנטים במכללת "ספיר".

<מורן ברנס: מי שלא מכיר, מכללת "ספיר" נמצאת סמוך לעיר שדרות.

<מורן ברנס: הדיון היום נקרא "הטבות והתאמות לסטודנטים בתקופת "צוק איתן"".

<מורן ברנס: אנחנו ב"ספיר" נצטרך התאמות לאחר מבצע "צוק איתן".

<מורן ברנס: המכללה סגורה כבר למעלה משלושה שבועות.

<מורן ברנס: אין שגרה אקדמית, אין מבחנים, אין מטלות.

<מורן ברנס: הסטודנטים שלנו חלקם במילואים או איש-איש בביתו במקומות אחרים בארץ או נשארו להתנדב באזור.

<מורן ברנס: סיטואציה לא פשוטה בכלל.

<מורן ברנס: המון אי ודאות, המון חשש של סטודנטים שמבינים שעצם העניין שהמכללה סגורה הולך להכניס אותם לסיטואציה מאוד מורכבת ביום שאחרי.

<מורן ברנס: הפתרונות שאנחנו שומעים ממוסדות אחרים וגם דברים שאנחנו חושבים עליהם – כרגע הכול זה אופציות.

<מורן ברנס: אנחנו מאוד מצפים ומחכים גם לשקט מהבחינה של החיילים שלנו והחיילים בכלל שיחזרו הביתה לשלום, אבל מאוד חוששים מהיום שאחרי.

<מורן ברנס: התקופה של חופשת הסמסטר זאת תקופת זמן שאנחנו יכולים לעבוד, ואנחנו יכולים לחסוך כסף כדי לשלם את כל ההוצאות שיש לנו במשך השנה, ואלה הוצאות שכולם יודעים עד כמה הן גדולות.

<מורן ברנס: אנחנו מודעים לכך שאי הוודאות הזאת היא בכל המוסדות ובכל העם.

<מורן ברנס: אבל הסטודנטים שלנו – אני אגיד בצורה מאוד מפורשת – מתחרפנים מאי הוודאות הזאת, מאוד חוששים.

<מורן ברנס: יש לנו מצוקה של סמסטר קיץ שמכיוון שהמכללה עדיין סגורה הוא לא נפתח כרגע, ובשגרה הנוכחית הוא גם לא ייפתח.

<מורן ברנס: זאת סיטואציה שהולכת להשפיע על סטודנטים שלא יוכלו לעשות את המכינות, לא יוכלו לעשות לימודי השלמה, ולא יוכלו להתחיל את השנה הבאה כמו שהיו אמורים להתחיל.

<מורן ברנס: זה חסם של כניסה של עוד סטודנטים להשכלה הגבוהה, וחבל.

<מורן ברנס: אף על פי שאנחנו יודעים שאתם יוצאים לפגרה מאוד נשמח אם תבואו לשדרות ולמכללת "ספיר" כדי שתראו ותחוו קצת מהחוויה שאנחנו בתור סטודנטים והתושבים חווים שם.

<מורן ברנס: אני מאוד גאה באגודות סטודנטים אחרות שמגיעות לאזור כדי להתנדב, כדי לתמוך ולתת יד.

<מורן ברנס: נראה לי שזה חשוב שגם אתם תגיעו כדי שתראו את זה מהזווית שלכם.

עמרם מצנע: לראות גן סגור.

<מורן ברנס: זה כואב.

עמרם מצנע: תודה.

עמרם מצנע: דוד ארז, בבקשה.

<דוד ארז: שלום ותודה רבה על הדיון ועל ההיענות שלך ושל כל הצוות.

<דוד ארז: מדהים שיש לראות שיש כזאת פתיחות לטפל בנושא במהירות כזאת – גם חבר הכנסת חיליק בר שטיפל בחלק מהתלונות שהגיעו אלינו.

<דוד ארז: אני פחות בקי בנושא המנהלי של המכללות והאוניברסיטאות.

<דוד ארז: הייתי סטודנט, ואני גם מילואימניק, אבל לצערי, הפעם לא עשיתי מילואים.

<דוד ארז: יש קושי גדול שהוא כפול, כמו שציין ידידי מ"ספיר"; הרבה סטודנטים כתבו שגם אם יש להם פתרונות אסור לשכוח שהם משלמים שכר דירה, והם צריכים לעבוד.

<דוד ארז: יש בעיה אמיתית גם למעסיקים שהם צריכים את כוח האדם ולא יכולים לשחרר אותם.

<דוד ארז: אז נכון שהבעיה של העסקים היא לא בעיה שלכם, אבל צריך לקחת בחשבון שהם גם צריכים לעבוד כדי להתפרנס בשאר השנה.

<דוד ארז: זה משהו שחייבים לקחת בחשבון.

<דוד ארז: עלתה סוגיה ששמעתי מכל מיני מכללות ואוניברסיטאות שכמובן, יש אנשים שלא עושים מילואים וכן נהנים מההפקר.

<דוד ארז: בסופו של דבר בימים כאלה מצופה מהמערכת להבין שמי שעשה והתאמץ כן מרוויח מזה, ויהיו כמה שלא התאמצו יותר מדי ולא עשו, אז לא נורא, שירוויחו.

<דוד ארז: אבל אני לא יודע אם כל הנהלים באותם גופים מאפשרים את אותן הקלות, התאמות ואפשרויות.

<דוד ארז: אני אשמח לקבל את כל המיילים של כל המוסדות שרוצים כי ב"כיכר המרכזית" אנשים לא רק מתלוננים, אלא גם מציעים איך לעשות.

<דוד ארז: אף אחד מהם לא כתב, אני עכשיו בחברון, מחליף את הסדירניקים, ואני רוצה פטור.

<דוד ארז: כולם הציעו כל מיני הצעות: לתת מועדים דחויים יותר, אם יש קורסים שנתיים אז לקבל שעבודות יקבעו את הציון סופי; אם יש שלושה קורסים לסיום התואר ושניים חובה אז לעשות שניים חובה, ובשלישי לקבל "עובר" אוטומטית, והם לא יהיו הציונים כחלק מהשקלול של הממוצע של התואר – הצעות מאוד יפות.

<דוד ארז: כמי שלמד, הן נראות לי מאוד רלוונטיות, מאוד לא מתבכיינות, מאוד פרקטיות, ואני אשמח להנגיש את זה לכמה שיותר גופים כדי שתוכלו לבחון את זה.

<דוד ארז: כל מה שאני מבקש בשם אותם סטודנטים מחברון ומעזה שפנו אלי זה פתיחות.

<דוד ארז: לא מה לא, אלא מה כן; כי באמת הם עושים את זה ונושאים בנטל, והם עובדים קשה ומנסים ללמוד, וכל מה שצריך זה מה כן, ולא מה לא.

<דוד ארז: תודה רבה.

עמרם מצנע: תודה.

עמרם מצנע: אבי בן-הלל מאוניברסיטת "בן-גוריון".

<אבי בן-הלל: בוקר טוב.

<אבי בן-הלל: אני אבי, יושב-ראש אגודת הסטודנטים באוניברסיטת "בן-גוריון".

<אבי בן-הלל: גם אנחנו היינו צריכים להתמודד עם המצב.

<אבי בן-הלל: בהתחלה זה היה להתמודד עם זה שלא נחזור לשגרה תחת אש, ואחרי זה להתמודד עם חוסר הוודאות של טיפול משבוע לשבוע או מיום ליום במצב כי בהתחלה לא ידענו שזה יתגלגל כל כך הרבה זמן.

<אבי בן-הלל: בימים האחרונים אנחנו בעיקר שוקדים על פתרון יחד עם המוסד; פתרון ארוך טווח שיהיה קבוע ויפורסם לסטודנטים עוד היום.

<אבי בן-הלל: עד עכשיו באוניברסיטת "בן-גוריון", החל מ-8 ביולי לא היו מבחנים ולא כל פעילות אקדמית.

<אבי בן-הלל: בהזדמנות הזאת אני חייב להגיד מילה טובה למוסד שבפיסת האלוהים הקטנה שלו מאוד באים לקראת הסטודנטים, משתפים אתנו פעולה, יושבים אתנו, חושבים יחד אתנו בצורה מאוד אחראית בדברים שלא יפגעו בפעילות האקדמית או ביוקרה האקדמית של התואר, ומצד שני יתאפשרו הקלות מרביות לסטודנטים כדי לעבור את התקופה הקרובה.

<אבי בן-הלל: יחד עם המוסד השגנו מתווה לחזרה ללימודים, שאם תרצו אני יכול לפרט אותו, אבל כמות ההקלות תוכל לפתור את הבעיה ל-85%-80% מהסטודנטים.

<אבי בן-הלל: מי שיש לו בעיות נקודתיות, כנראה יצטרך לקבל פתרונות נקודתיים, ואז יפנה לוועדות הוראה.

<אבי בן-הלל: הפתרונות הם להרחיב – במקום שני מועדי בחינה, לעשות שלושה מועדים, ומתוכם לבחור שניים לגשת אליהם; עוברים בינאריים – המחלקות יפרסמו רשימת קורסים שמתוכם סטודנטים יוכלו לבחור שני קורסים שבהם הם יחליטו לקבל "עובר" בינארי.

<אבי בן-הלל: כמובן, צריך לעבור את הקורס כדי לקבל את זה; הערכה חלופית – אנחנו אמורים לחזור למבחנים ב-26 באוגוסט, ומרצה יכול להחליט שהוא עושה הערכה חלופית ולהמיר את המבחן למבחן בית או לעבודה; כל הסטודנטים יקבלו 15 דקות הארכת זמן; האפשרות לסגור את התואר תתארך, ורישום לקורסי המשך תתאפשר בעקבות ביטול קורסי הקיץ באוניברסיטה.

<אבי בן-הלל: כמובן, מפה גם נגזרות הטבות הרבה יותר משמעותיות למילואימניקים שיחזרו, ואז ניתן להם מערך הטבות הרבה יותר טוב.

<אבי בן-הלל: אני סתם יכול לזרוק באוויר – הם יוכלו לגשת לכל שלושת המועדים, ומתוכם לבחור את הציון הגבוה מבין השניים; הם יוכלו לבקש שלושה עוברים בינאריים, יקבלו 20% תוספת זמן; כמובן, בעיות פרטניות תטופלנה במסגרת המחלקות השונות, במסגרת ועדות ההוראה.

<אבי בן-הלל: כמובן, תתאפשר הערכה חלופית הרבה יותר גמישה לסטודנטים שמשרתים במילואים.

<אבי בן-הלל: כל מועדי הבחינות – במקום להחזיק סטודנטים משבוע לשבוע אנחנו לוקחים את שני המועדים שאנחנו עדיין צריכים לעשות ומעבירים אותם צמוד לשנת הלימודים הבאה.

<אבי בן-הלל: זה בגדול המתווה.

<אבי בן-הלל: אני חייב לציין שהאוניברסיטה שוקדת בשבועות האחרונים לגייס תרומות כדי להעניק מענקים לסטודנטים שמשרתים במילואים.

<אבי בן-הלל: זה יכול להקל על הסטודנטים את החזרה באיזשהו אופן.

<אבי בן-הלל: המתכון להשיג את זה היה שיתוף הפעולה בין המוסד לבין אגודת הסטודנטים.

<אבי בן-הלל: זה קריטי בימים האחרונים, וחשוב שכל שאר המוסדות יעשו את זה.

עמרם מצנע: תודה.

עמרם מצנע: הצטרף אלינו חבר הכנסת בועז טופורובסקי שהיה יושב-ראש התאחדות הסטודנטים.

שמעון אוחיון: וגם יחד אתי ועם חבר הכנסת מיכאלי יושב ראש השדולה למען הסטודנטים וההשכלה הגבוהה.

שמעון אוחיון: אנחנו מתעסקים עם הסטודנטים עצמם אז הבלטתי את זה.

שמעון אוחיון: ההנהלה דואגת יפה לעצמה.

עמרם מצנע: בין הדוברים אשבץ את חברי הכנסת.

עמרם מצנע: חבר הכנסת שמעון אוחיון, בבקשה; לשעבר מאוניברסיטת בר-אילן.

שמעון אוחיון: לשעבר.

שמעון אוחיון: גם הייתי יושב-ראש אגודת הסטודנטים – גם הסיפור עצמו במלחמת יום כיפור וכל המאבקים שלנו בשעתו.

שמעון אוחיון: אני מודה על הדיון הזה.

שמעון אוחיון: פניתי אליך, אדוני היושב-ראש, לקיים דיון לגבי כל ההתנהלות של מערכת החינוך בכלל.

שמעון אוחיון: שלשום הייתי בוועדת הכספים וראיתי את ההתמודדות של הערים בחזית – אשקלון, אשדוד, גן-יבנה.

שמעון אוחיון: למעשה, אפשר להגיד במילים פשוטות שהן כמעט הופקרו בהתמודדות במערכות החינוך.

שמעון אוחיון: שמעתי שאשדוד ואשקלון השקיעו עשרות מיליונים מתקציבם כדי לעשות בקיץ פעילות הפגה, והתקציב שעמד לרשות משרד החינוך הסתכם על 4 מיליון בלבד.

שמעון אוחיון: אבל זאת סוגיה אחרת, ואנחנו מתעסקים כרגע עם הסטודנטים.

שמעון אוחיון: אני רוצה שהוועדה שלנו תפנה לכל מוסד להשכלה גבוהה, בעזרת השם כשהמלחמה הזאת תסתיים, לקיים אירוע, כנס, לחבק כמו כל המוסדות בארץ, כמו כל ההתארגנויות הספונטניות.

שמעון אוחיון: שהמוסדות להשכלה גבוהה יביעו במילים של הוקרה והערכה בטקס כזה או אחר את התרומה ואת ההתגייסות של הסטודנטים שלנו שנמצאים בחזית.

שמעון אוחיון: אני מקווה שלא נצטרך לעשות זאת כתגובה ליוזמה של חנין זועבי שתעשה משהו, ומנגד אנחנו נצטרך לעשות משהו; אלא מלכתחילה כמו שכל עם ישראל התגייס בתקופה האחרונה גם אנחנו נתגייס ונבקש מהמוסדות להשכלה גבוהה לקיים טקסים ואירועים של הוקרה והערכה לתרומה הגדולה של הסטודנטים.

שמעון אוחיון: לגופם של דברים – יש לנו כבר תקדימים.

שמעון אוחיון: כפי שאמר החבר בעניין הזה, יש לנו סופרמרקט של התמודדות כשהאוניברסיטה רוצה, ובמקרים מסוימים של קורסי יסוד ושל קורסי בחירה או קורסים שהם אינם ממש חובה.

שמעון אוחיון: אז אפשר להגיד, יש ציון עובר מאחר שהסטודנט היה מגויס תקופה ארוכה ונמנע ממנו.

שמעון אוחיון: אבל בוודאי לגבי חומרים שצריך להעמיד לרשות הסטודנטים, האפשרויות של מועדים נוספים וכו'.

שמעון אוחיון: אני דואג גם לאותם נרשמים חדשים.

שמעון אוחיון: אני שומע מסטודנט שאומר שהוא התקבל לפקולטה למשפטים, אבל אמרו לו שהוא לא נכנס לפני שהוא עושה מבחן אמיר שקובע את הקבוצה שלו ואת רמת הלימוד באנגלית.

שמעון אוחיון: אני מקווה שהאוניברסיטאות לא יעמידו את המכשול הזה, ואפשר לארגן קורס מיון מזורז, ולא להיכנס לבירוקרטיה.

שמעון אוחיון: בוודאי צריך לשים לב לא רק לאותם סטודנטים שנמצאים במערכת, אלא גם לאלה שמתדפקים כרגע ועומדים להיכנס, ויש כל מיני חסמים בירוקרטיים ואחרים מכיוון שהם כרגע מגויסים.

שמעון אוחיון: לכן אנחנו צריכים לפנות אל המוסדות להשכלה גבוהה שיישבו יחד, שור"ה ישב ויעבדו את ההנחיות בצורה מסודרת, מקפת, שייתנו לסטודנטים הללו להתמודד – מי שצריך לקבל פטור, יקבל פטור; מי שצריך לקבל מועד נוסף יקבל מועד נוסף, מי שצריך לקבל מבחן אמיר חדש, יקבל.

שמעון אוחיון: אני גם מברך את אוניברסיטת בן-גוריון על היוזמה הנפלאה הזאת לאותם סטודנטים.

שמעון אוחיון: אני גם מקווה שיהיו גם קרנות שיענו בצורה חיובית כדי לעזור ולהתמודד כלכלית.

שמעון אוחיון: זאת הקריאה שצריכה לבוא מוועדת החינוך.

שמעון אוחיון: תודה.

עמרם מצנע: תודה.

עמרם מצנע: חבר הכנסת חיליק בר, בבקשה.

יחיאל חיליק בר: תודה.

יחיאל חיליק בר: אני מתנצל, אני פשוט צריך להחליף מישהו בוועדת כספים, אבל חשוב לי לומר כמה דברים.

יחיאל חיליק בר: קודם כול, תודה לך, אדוני היושב-ראש, על הדיון הזה.

יחיאל חיליק בר: דוד ארז, תודה על היוזמה.

יחיאל חיליק בר: הגיעו המון פניות דרך הכיכר המרכזית דרך התעוררות של עופר, דרך ההתאחדות ואורי רשטיק.

יחיאל חיליק בר: חשוב לי לומר כמה דברים בקצרה: המענה שהמועצה להשכלה גבוהה נותנת לא מתיישב עם מה שקורה במציאות.

יחיאל חיליק בר: זה כאילו הם לא קוראים את המציאות ונותנים מענה שלא קשור בכלל לשטח, ואני כמובן מדבר על הסטודנטים שיוצאים לשירות מילואים.

יחיאל חיליק בר: קודם כול, עדיין אין לנו צפי לסיום המבצע.

יחיאל חיליק בר: כולנו היינו רוצים לדעת מתי הוא ייגמר, אבל הלוחמים הסטודנטים נמצאים כבר למעלה מ-20 יום בשטח, ואף אחד לא יודע מתי זה ייגמר, כך שכל פתרון שכביכול נותנים עדיין לא רלוונטי.

יחיאל חיליק בר: יש סטודנטים רבים שכבר הפסידו את כל תקופת הבחינות וגם הפסידו ימי עבודה לא מעטים, ושוכחים שהם צריכים להשלים גם את הבחינות וגם עבודה, כי – מה לעשות – לא כולם יכולים לעצמם לא לעבוד.

יחיאל חיליק בר: שני הדברים האלה באים זה על חשבון זה וצריך להבין שזה יוצר עוד יותר לחץ.

יחיאל חיליק בר: חלק מהסטודנטים מפסידים כבר היום סמסטר קיץ שגם אותו הם יהיו צריכים להשלים, ואנחנו שוכחים את זה.

יחיאל חיליק בר: המועדים המיוחדים שמתוכננים להתקיים בחודש אוגוסט, כנראה שהם לא יוכלו בכלל להגיע אליהם פיזית אם המבצע הזה ייגמר ובטח אם הוא לא ייגמר עד אז.

יחיאל חיליק בר: לכן במצב הזה שנוצר, גם אם המבצע הזה ייגמר בזמן סביר זה יהיה קשה עד כמעט בלתי אפשרי להשלים את הפערים, א', כי אף מעסיק לא ייתן לסטודנטים חופשה.

יחיאל חיליק בר: גם המעסיקים נפגעו בעצמם.

יחיאל חיליק בר: כל אחד דואג לעצמו, ומי שבסוף יהיה בצבת הזה זה הסטודנטים שיצטרכו שוב לבחור אם לעבוד או להשלים מבחנים, אם בכלל יגיעו למועד.

יחיאל חיליק בר: יש גם תופעה של סטודנטים במערכת החינוך.

יחיאל חיליק בר: חלק מהסטודנטים עובדים במערכת החינוך שמתחילה להתכונן כבר לשנת הלימודים הבאה – אנשי הוראה, מחנכים.

יחיאל חיליק בר: זה במקרה הטוב ייתן להם מקסימום שבוע להתארגן לשנת הלימודים הבאה.

יחיאל חיליק בר: לכן עלו פה כמה הצעות, ואני קורא לוועדה לבחון אותן: המרת מבחנים בעבודות.

יחיאל חיליק בר: לא יקרה כלום אם חלק מהמבחנים יומרו בעבודות שיינתן זמן סביר לסטודנטים לעשות אותם; שנית, הפחתת מספר המבחנים.

יחיאל חיליק בר: אפשר להחליט שבאופן חריג מפחיתים את מספר המבחנים.

יחיאל חיליק בר: למשל אם סטודנט היה במילואים בתקופה של חמישה מבחנים אז יפחתו לו את המבחנים לשלושה.

יחיאל חיליק בר: זה לא יהפוך אותו לסטודנט פחות טוב; ובשני המבחנים האחרים הוא יוכל לקבל ציון עובר; שלישית, הפחתה משמעותית בכמות החומר לכל המבחנים.

יחיאל חיליק בר: כולנו היינו סטודנטים – אני בוגר האוניברסיטה העברית – ואפשר להפחית את כמות החומר הנלמד שמתבקש לכל מבחן; וכמובן, האפשרות להיבחן עם חומר פתוח.

יחיאל חיליק בר: כסטודנטים מאוד אהבנו את זה.

יחיאל חיליק בר: לא תמיד נתנו לנו, אבל אם יש סיבה להיבחן עם חומר פתוח זה בוודאי המקרה; דבר נוסף – אני מצטרף לדברים שנאמרו פה – להוסיף עוד מועד ואפילו שניים, המערכת יכולה לעמוד בזה.

יחיאל חיליק בר: לכן אני קורא לוועדה לנסות להציע את כל אחד מחמשת הפתרונות האלה לרווחת הסטודנטים.

יחיאל חיליק בר: בסופו של דבר גם המוטיבציה שלהם שהיא בהחלט גבוהה וגם היותם חלק מהמערכה הזאת מחייבת אותנו לתת להם פתרונות.

יחיאל חיליק בר: אני אודה לוועדה שתמליץ על חמשת הפתרונות האלה.

יחיאל חיליק בר: תודה.

עמרם מצנע: תודה.

<דוד ארז: אני חייב להוסיף משהו חשוב – יש גם בסיס חוקי לבוא לקראתכם ולתת לכם את מה שאתם רוצים.

<דוד ארז: סעיף 20 בחוק המילואים קובע שהממשלה יכולה להסמיך את הממשלה עצמה ואת כל מי שקשור למערכת הציבורית להיטיב עם המילואימניקים על פי מה שנראה להם נכון.

<אופיר קבילו: למה אתה הולך לחוק המילואים?

<אופיר קבילו: בחוק זכויות הסטודנטים מ-2007 ואמנת הסטודנטים – רק שנממש את מה שמופיע שם - -

<דוד ארז: אני עוד פחות בקי ממך בכל החוקים של הסטודנטים.

<דוד ארז: אבל אני אומר שיש תשתית חוקית.

עמרם מצנע: תודה.

עמרם מצנע: דור חיים, בבקשה.

<דור חיים: בוקר טוב.

<דור חיים: אני דור חיים, יושב-ראש אגודת הסטודנטים מהמכללה למנהל.

<דור חיים: אני רוצה לברך את הוועדה שהתכנסה בדיוק בזמן.

<דור חיים: אני לא יודע אם היושבים פה מבינים – זה בדיוק הזמן שבו מקיימים את הדיונים ומקבלים את ההחלטות.

<דור חיים: יושב-ראש הוועדה, אמרת בתחילת הדיון שרבים מהסטודנטים נמצאים במילואים.

<דור חיים: על-פי נתונים של פיקוד העורף, רבים מהמילואימניקים הם סטודנטים, כשליש, פחות או יותר.

עמרם מצנע: זה במקרה הגילאים המתאימים פשוט.

<דור חיים: זה משהו שחשוב לציין כי זאת מסה מאוד רצינית.

<דור חיים: זאת אוכלוסייה רבה ואוכלוסייה עדינה.

<דור חיים: אני מאמין, כמו שנאמר, שהמוסדות יהיו בגישה להקל ככל הניתן, אבל אני יכול להגיד שהמוסדות נמצאים בדיסוננס בין היוקרה האקדמית שלהם לבין ההקלות שהם מעוניינים לתת לסטודנטים.

<דור חיים: יושב-ראש האגודה מ"ספיר" ויושב-ראש האגודה באוניברסיטת בן-גוריון מספרים – אנחנו אמנם לא נמצאים באותו מצב, אבל אנחנו מייצגים אוכלוסייה לא פחות קטנה שנמצאת בתפר.

<דור חיים: הלימודים אצלנו לא הושבתו.

<דור חיים: הושבתו לשלושה ימים והופסקו בתחילת הלחימה, ואז חזרנו למעין שגרת חירום.

עמרם מצנע: יש לכם נתון כמה מהסטודנטים במילואים?

<דור חיים: אכן.

<דור חיים: אצלנו במכללה של למעלה מ-10,000 סטודנטים גויסו כ-200.

<דור חיים: זה אומר שבממוצע בכל כיתה יש מילואימניק.

<דור חיים: הם נמצאים בפנים כבר למעלה מ-20 יום.

<דור חיים: אנחנו בקשר שוטף איתם.

<דור חיים: איתי נמצאים פה ראש מחלקת מילואים ורכזות מילואים מהאגודה שעובדות מאוד קשה לילות כימים כדי לשמור על קשר שוטף איתם.

<דור חיים: אני רוצה להצטרף לדברים של חבר הכנסת חיליק בר בקריאה למל"ג שהפנייה שלו למוסדות הייתה מאוד לקונית ומאוד חלשה ולא באמת מנחה מה אפשר ומה ניתן לעשות.

<דור חיים: רק אמרו בצורה מאוד אמורפית שכל מוסד יעשה ככל הניתן להקל.

<דור חיים: אני קורא למל"ג למנוע אי שוויון.

<דור חיים: אני מדבר פה על האוכלוסייה של המילואימניקים.

<דור חיים: כל מוסד יקבל את ההחלטה שלו איך הוא מקל – איפה יותר ואיפה פחות; אבל המל"ג כארגון על שתחתיו נמצאים כל המוסדות צריך לצאת באיזושהי הנחיה ועידוד קצת יותר נקודתי וספציפי מה ניתן לעשות, ובאלו אמצעים הוא ממליץ למוסדות לנקוט.

<דור חיים: כמו שהמל"ג עשה בעבר, ועכשיו החליט – ואני לא מבין כל-כך למה – לא לעשות אותו הדבר – יש צורך בפתרונות ברמת המקרו.

<דור חיים: כמו שכבר נאמר פה לא חסרים פתרונות אפשריים, כולל מניעה של בירוקרטיה שזה לא צוין, וכמובן, קרנות ומענקים למילואימניקים שהפסידו ימי עבודה וימי לימודים.

<דור חיים: שוב אני מברך על הוועדה הזאת.

<דור חיים: תודה.

עמרם מצנע: תודה.

עמרם מצנע: עופר ברקוביץ', סגן ראש עיריית ירושלים.

<עופר ברקוביץ': תודה.

<עופר ברקוביץ': תודה על הדיון ביום האחרון של המושב.

<עופר ברקוביץ': זה לא טריוויאלי.

<עופר ברקוביץ': אני סגן יושב-ראש עיריית ירושלים ויושב-ראש תנועת התעוררות שמייצגת הרבה מאוד צעירים שנמצאים עכשיו בחזית.

<עופר ברקוביץ': הדברים נאמרו בגדול, אבל אני כן אחדד ואשים את הדגשים.

<עופר ברקוביץ': אנחנו בימים שיש בהם סולידריות גבוהה בעם ישראל, והרבה מאוד מהערכים שנפגעים – המשק, המשפחות והעולם הסטודנטיאלי והאקדמי – אין ספק שצריכה לצאת מפה אמירה ברורה למוסדות האקדמיים שמתנהלים בצורה מסודרת בשגרה, שצריך להיות שינוי דרמטי בשל התקופה הקשה שאנחנו נמצאים בה.

<עופר ברקוביץ': זה צריך לבוא לידי ביטוי באחת ההצעות שעלו פה.

<עופר ברקוביץ': אני אחדד שיש לא רק סטודנטים בחזית שהם מילואימניקים, אלא גם אנשי קבע שלומדים.

<עופר ברקוביץ': אני יודע שגם בעניינם בחלק מהמוסדות לא ניתנו ההנחיות המתאימות לגבי האנשים האלה, והם מופלים לרעה.

<עופר ברקוביץ': אותם אנשי קבע רוצים לעשות את התואר האקדמי שלהם, ולא זוכים לאותן הקלות.

<עופר ברקוביץ': צריך להתייחס גם אליהם לא פחות מאשר לכל מילואימניק אחר.

<עופר ברקוביץ': ביחס להצעות שעלו פה – כל רעיון שלא פוגע באיכות האקדמית צריך להתקבל היום.

<עופר ברקוביץ': דהיינו מועד נוסף שבהחלט לא מבטא שום פגיעה באיכות האקדמית, תשלומים על קורסים נוספים במקומות שאנשים ייכשלו; נושא של דחיית מועד הגשה של עבודות וסמינריונים – כל הרעיונות האלה, אין בהם שום פגיעה אקדמית, וזה רק עניין בירוקרטי להחליט עליהם.

<עופר ברקוביץ': בעניין הזה צריכות לצאת הנחיות ברורות.

<עופר ברקוביץ': על מעבר אוטומטי של קורסים אני מבין שיש פה דיון קצת יותר עמוק ומשמעותי, אבל יש הרבה מאוד כלים שצריכים להיות מוגדרים ככלים בסיסיים שנוקטים.

<עופר ברקוביץ': לא ציינתי גם את ציון המגן באמצעות עבודות, זאת אומרת ללכת לקראת הסטודנטים באמצעות הדברים שהם מילאו בתקופת השגרה.

<עופר ברקוביץ': אמירה נוספת לגבי מה שנאמר פה – שהמצב עדיין לא ברור ולא צופים את סוף הלחימה – צריכות להתקבל החלטות עכשיו כדי להגדיר מה המצב ומה נותנים עכשיו, ובמידה שהמצב יימשך ויוחמר – להתייחס בהמשך.

<עופר ברקוביץ': אבל אני בהחלט חושב שיש לשים סוף לחוסר הוודאות הזאת מצד הרבה אנשים שנמצאים בה.

<עופר ברקוביץ': אני שוב מברך על הדיון.

<עופר ברקוביץ': יש כאן חברי כנסת צעירים ורציניים שמכירים את העולם הסטודנטיאלי, ואני יודע שגם אתה קרוב אליו - -

עמרם מצנע: רציתי להגיד שיש גם מבוגרים.

בועז טופורובסקי: יש פה רק חבר כנסת צעיר אחד.

שמעון אוחיון: אל תלעגו - -

עמרם מצנע: לא, בועז לא מבין שצעירות זאת מחלה שעוברת עם השנים.

שמעון אוחיון: אתמול ישבתי עם השר לאזרחים ותיקים.

שמעון אוחיון: הוא מתכוון להציף את האוניברסיטאות עם גמלאים.

עמרם מצנע: תודה.

עמרם מצנע: מי מייצג פה את המל"ג?

<מיכל נוימן: שלום לכולם.

<מיכל נוימן: שמי מיכל נוימן, סמנכ"ל לעניינים אקדמיים ומזכיר המל"ג.

<מיכל נוימן: לצערנו הרב, מצב המלחמה הזה הוא לא דבר זר – מכירים, עברנו.

<מיכל נוימן: לא רוצה להגיד שכנראה גורלנו הוא כזה שעוד נעבור.

<מיכל נוימן: בוקר טוב, בועז.

<מיכל נוימן: בועז היה חבר מל"ג בתוקף תפקידו כיושב-ראש התאחדות הסטודנטים.

<מיכל נוימן: ב-9 ביולי שלחנו הודעה לכל המוסדות בבקשה להתחשב.

<מיכל נוימן: ההודעה הייתה, כמובן, קולגיאלית.

<מיכל נוימן: המוסדות כמונו, בתוך עמנו אנו חיים, מכירים את המצב, יודעים איך להתמודד אתו.

<מיכל נוימן: תמיד היו ויהיו בעיות בעניין הזה.

<מיכל נוימן: יחסית אנחנו נמצאים במצב מתקדם מכיוון שבשנת 2012 תוקנו הכללים להקלות ולטיפול בסטודנטים שנמצאים בשירות מילואים.

<מיכל נוימן: נדמה לי שאגודת הסטודנטים הייתה גורם פעיל מאוד בנושא הזה.

<מיכל נוימן: אנחנו נמצאים באי ודאות.

<מיכל נוימן: יש לנו שני ערוצים: א ', המוסדות בדרום שפשוט סגורים ברובם והערוץ השני זה סטודנטים שנמצאים במילואים ולומדים במוסדות אחרים ברחבי הארץ, בצפון ובמרכז, ולא יכולים לגשת לבחינות ולסיים את שנת הלימודים.

<מיכל נוימן: המוסדות עצמם עושים מאמצים עילאיים לטפל בסטודנטים, אבל אין מה לעשות, המצב הוא כזה שאנחנו באי ודאות ולא יודעים מתי תיגמר המלחמה.

<מיכל נוימן: יושבת לשמאלי נציגת ור"ה, ואני מניחה שגם היא תגיד כמה דברים.

<מיכל נוימן: הניסיון של כולם מראה שהבעיה הגדולה ביותר היא אחרי המלחמה כי אז בעצם צריך למצוא את הפתרון.

<מיכל נוימן: שמעתי כל מיני בקשות לבקש מהמוסדות לא לקיים בחינות בתחילת שנת הלימודים הבאה.

<מיכל נוימן: אי אפשר להגיד כרגע מתי הבחינות יתקיימו.

<מיכל נוימן: אם, חלילה, המלחמה הזאת תימשך עוד כמה שבועות טובים, וניכנס לתקופת החגים?

<מיכל נוימן: הדברים עדיין לא ברורים, ולכן אני יודעת שהדבר בעייתי.

<מיכל נוימן: בתוך המוסדות, למיטב ידיעתנו, כן מפרסמים הודעות לסטודנטים, והיכן שלא אנחנו נוציא הודעה, ונבקש לרענן את האתרים.

<מיכל נוימן: בכל מוסד אמור להיות אדם, ולמיטב ידיעתנו, קיים אדם שאליו ניתן לפנות גם לפי הכללים לסטודנטים במילואים.

<מיכל נוימן: אנחנו יודעים שהמוסדות נותנים מענה.

<מיכל נוימן: אני בטוחה שהוא לא שלם ולא מושלם, הוא לא יכול להיות כזה במצב הנוכחי.

<מיכל נוימן: אני יכולה להגיד לכם כקוריוז שאנחנו גם מקבלים פניות מסטודנטים שמבקשים לא לדחות את הבחינות.

<מיכל נוימן: הם גם טוענים שזה הדבר היחיד שמפיג את תשומת הלב מהמלחמה, וגם אומרים שבחגים לא טוב להם בגלל מי שיוצא ללימודים בחו"ל או כל מיני תכניות אחרות.

<מיכל נוימן: לכן הפניות אלינו מאוד מגוונות, ואנחנו משתדלים לתת מענה.

<מיכל נוימן: אבל המענה בסופו של דבר הוא פר-מוסד.

<מיכל נוימן: אחד הדוברים הקודמים אמר כאן שאין אוניברסיטה עם 20,000 סטודנטים כמכללה עם מספר קטן יותר של סטודנטים ועם מגוון יותר קטן של תכניות לימודים.

<מיכל נוימן: המענה יינתן.

<מיכל נוימן: אני אומרת – לא יהיה מצב – וזאת התחייבות שלנו וגם של המוסדות – שסטודנט שיצא למילואים או בן-בת זוג של סטודנט שנקרא בצו 8 ויצא למילואים לא יגמור את שנת הלימודים בגלל המלחמה.

בועז טופורובסקי: מיכל, אני מאוד מעריך את מה שאמרת, אבל הוצאתם הודעה לקונית.

בועז טופורובסקי: אני מבין שדין אוניברסיטת חיפה הוא לא כדין מכללת "ספיר" במצב הזה.

בועז טופורובסקי: אבל דין מילואימניק מאוניברסיטת חיפה ודין מילואימניק ממכללת "ספיר" כן צריך להיות אותו דין, ויש מקום למל"ג להוציא הוראות אחידות בנוגע לסטודנטים במילואים, כי סטודנט במילואים, זה לא משנה איפה הוא לומד – הוא במילואים.

בועז טופורובסקי: אם סטודנט חוזר ממילואים באוגוסט זה לא משנה איפה הוא לומד – הוא חוזר מהמילואים באוגוסט.

בועז טופורובסקי: אז אני מבין שיכול להיות שבמכללת "ספיר" שהייתה ריקה לחלוטין כשהייתי שם בסיור.

בועז טופורובסקי: זה לא אותו דבר כמו בחיפה שחוץ מהפגנות פה ושם לומדים כרגיל.

בועז טופורובסקי: השאלה מה עושים במקום שברור שיש סטודנטים שנפגעים מזה עכשיו.

<מיכל נוימן: אני חוזרת ואומרת, הדברים ידועים.

<מיכל נוימן: עברנו מלחמות.

<מיכל נוימן: עברנו את מלחמת לבנון השנייה ששם הצפון היה בקושי, והמצב היה שונה מבחינת הפריסה בארץ.

<מיכל נוימן: אבל עדיין מילואימניקים הם מילואימניקים, וניתן מענה נקודתי במוסדות.

<מיכל נוימן: אנחנו לא יכולים ולא רוצים להוציא הנחיה אחידה לכל המוסדות כי המצב שונה בין האנשים, המצב שונה בין סטודנטים – אם הוא שנה א' או שנה ג' או סיים את התואר ורק צריך להגיש פרויקט סיום בהנדסה.

<מיכל נוימן: הפתרונות הם נקודתיים.

<מיכל נוימן: לא יכול להיות שהמוסדות לא ייתנו לזה מענה.

<מיכל נוימן: מניסיוננו ניתן מענה, ובמקום שיש בעיות הן מטופלות.

<מיכל נוימן: אנחנו לא ניתן ולא יהיה מצב שסטודנטים ייפגעו.

בועז טופורובסקי: אני לא לגמרי מקבל את זה, כי סטודנט להנדסה.

בועז טופורובסקי: סטודנט לפני הגשת עבודה זה לא משנה באיזה מוסד הוא לומד אם הוא מילואימניק.

עמרם מצנע: מצבו היחסי של סטודנט בחיפה לעומת סטודנט ב"ספיר" שהיא סגורה לגמרי – שונה.

בועז טופורובסקי: הוא יותר רע.

עמרם מצנע: של הסטודנט בחיפה הוא יותר רע, כי שם יש כמה בודדים, ובמכללה שהיא סגורה לגמרי אמורים לתת פתרונות לכולם, לא רק לאלה שהיו במילואים.

שמעון אוחיון: אני מקווה שגם באוניברסיטה בחיפה יש ראש גדול.

שמעון אוחיון: הם לא צריכים להיות מקובעים, וידעו גם למצוא פתרון.

עמרם מצנע: תודה.

עמרם מצנע: דבורה מרגוליס, ראש מנהל ור"ה, בבקשה.

<דבורה מרגוליס: שלום לכם ותודה על הדיון החשוב.

<דבורה מרגוליס: אתם הולמים בדלת שהיא לא פתוחה, היא פעורה לרווחה.

<דבורה מרגוליס: בהמשך למה שמיכל אמרה כאן – ואני כמובן מצטרפת לכל מילה – כל האוניברסיטאות הוציאו הודעות ועדכנו את אתרי האינטרנט שלהן; כל הסטודנטים קיבלו הודעות במייל ובצורה שבה האוניברסיטה בדרך כלל מתקשרת איתם.

<דבורה מרגוליס: כל האוניברסיטאות נערכו ונערכות לטפל בבעיות האלה.

<דבורה מרגוליס: אני גם רוצה להזכיר שלאוניברסיטאות יש גם סגל אקדמי וסגל מנהלי שחלקו מגויס, וגם שם יש הדברים שצריך להתייחס אליהם.

<דבורה מרגוליס: כל הנושא של מועדי ג', פתיחת שנה והיערכות במוסדות שכן לומדים בהם לקיום בחינות במהלך אזעקה, ושורה ארוכה של התאמות והטבות.

<דבורה מרגוליס: הדברים נעשים.

<דבורה מרגוליס: נציג הסטודנטים של אוניברסיטת בן-גוריון דיבר פה, והדברים דומים בהתאמות הנדרשות של כל מוסד ובהרכב שלו בכל המוסדות האחרים.

<דבורה מרגוליס: כל ההנהלות של האוניברסיטאות מחבקות ודואגות בדיוק כמו כל עם ישראל והסטודנטים שנמצאים בחזית.

<דבורה מרגוליס: גם בני זוג יקבלו הקלות שניתנים לסטודנטים במילואים.

<דבורה מרגוליס: ההנחיה הזאת יצאה.

<דבורה מרגוליס: הדברים האלה לגמרי ברורים ומובנים.

<דבורה מרגוליס: כמובן, יידרשו פתרונות נקודתיים, והם יינתנו.

<דבורה מרגוליס: כפי שנאמר כאן, לא יהיה סטודנט שייפגע סיום השנה שלו בעקבות המבצע הזה.

עמרם מצנע: ד"ר זיו חורב, מנכ"לית המכללה האקדמית "אחווה", בבקשה.

<זיו חורב: שלום.

<זיו חורב: מיכל, אני פונה גם אליכם, יש לי הרגשה שיש כאן קונצנזוס מאוד גדול סביב השולחן לגבי סוגית ההערכה – בחינות, עוברים בינאריים, מועדים נוספים, דחייה, מתן הזדמנות חוזרת – אלה הפתרונות שאנחנו מכירים.

<זיו חורב: במגוון שיש לפנינו אני בהחלט חושבת שכל מוסד ימצא את הפתרון המתאים לאוכלוסייתו.

<זיו חורב: המכללה האקדמית "אחווה", כמו "ספיר", סגורה מ-8 ביולי, ומתקשה לראות את הקצה.

<זיו חורב: לאוניברסיטאות יש קצת יתרון דווקא בגלל היוקרה האקדמית שמאפשרת להם להתגמש מראש.

<זיו חורב: פה אנחנו נצטרך קצת את הגב שלכם, אבל נראה לי שסוגית ההערכה היא פתירה.

<זיו חורב: הסוגיה המורכבת, בעיניי, שהיא נכונה יותר למכללות, היא הסוגיה של סמסטר קיץ.

<זיו חורב: סמסטר קיץ שבנוי לאלה שמתחילים לימודים בסמסטר ב', שבנוי לתכניות-קדם, היא סוגיה מאוד מורכבת שמשפיעה על שני מישורים.

<זיו חורב: מישור אחד הוא מישור הקבלה ללימודים.

<זיו חורב: אני מזכירה תכניות של מכינות מואצות לאוכלוסיות מוחלשות – אני לא אנקוב עכשיו שמות; תנאי קדם באנגלית בתכנית שאמורה להיפתח בתשע"ה שלא יאפשרו קבלה ללימודים מן המניין.

<זיו חורב: אמרו מבחן, אבל הבעיה היא לא המבחן וגם אלה שעברו מבחן.

<זיו חורב: עכשיו יודעים שהם צריכים להספיק עד 20 באוקטובר שני קורסים באנגלית כדי להגיע לרמת כניסה.

<זיו חורב: אחד מהם כבר נגמר או ליתר דיוק, נגמר בלי להתקיים.

<זיו חורב: הסוגיה הזאת מאוד מורכבת.

<זיו חורב: יתר על כן בסוף השבוע הבא הלך שליש סמסטר קיץ – איך מחדשים סמסטר קיץ?

<זיו חורב: גם אם יפרוץ השלום ותפורז עזה במהרה בימינו מחר – איך מחדשים סמסטר קיץ אחרי אובדן של 25% מהסמסטר?

<זיו חורב: המשמעות של זה בעבור העוברים בין שנה ב' ל-ג' או בין א' ל-ב' היא משמעות קריטית – לא רק אובדן הפרנסה, אלא אובדן הפרנסה העתידי.

<זיו חורב: פה אנחנו צריכים קצת עזרה כי לא לכולנו יש ניסיון מלחמת יום כיפור מסמסטר א' 73' או מסמסטר קיץ של "עופרת יצוקה".

<זיו חורב: פה צריך לשים לב למוסדות הסגורים שהם שונים בהקשר הזה.

<זיו חורב: מעבר לכך, כמובן מוסדות סגורים מתקשים מאוד.

<זיו חורב: לנו יש כבר שני ימים פתוחים שבוטלו – מחר אמור היה להתקיים היום השני שלא יתקיים.

<זיו חורב: הקושי להיערך לשנה הבאה מבחינת קליטת סטודנטים, שיווק – אני יודעת שהדיון הוא על הסטודנטים, אבל צריך לשים לב גם לזה.

<זיו חורב: הסוגיה הקשה היא דווקא לא ההערכה, אלא הסמסטר הנעלם.

<זיו חורב: יש מוסדות שעבורם הסמסטר הנעלם הוא קיומי.

<זיו חורב: לנו היו אמורים להיות 700 לומדים.

<זיו חורב: תודה.

עמרם מצנע: תודה.

עמרם מצנע: משרד הביטחון, בבקשה.

<אופיר קבילו: אני נציג צה"ל, ראש ענף תכנון כוח אדם מילואים באגף כוח אדם.

<אופיר קבילו: קודם כול אין צורך להכביר מילים על החשיבות של הטיפול באוכלוסייה זאת של הסטודנטים – גם במקום שהם נמצאים, ועצם זה שגייסנו אותם בצו 8 בעצם המשימה שהם מתמודדים איתה.

<אופיר קבילו: גם אנחנו היינו צעירים ובסוף זאת שכבת גיל שמתמודדת עם מורכבויות מעבר ללימודים עצמם.

<אופיר קבילו: בהתייחס לסוגית השכר צה"ל בשיתוף המוסד לביטוח לאומי ישלם שבוע הבא מקדמות לסטודנטים עצמאיים וכאלה שלא עובדים כחלק מחוק המילואים מופיע 68%.

<אופיר קבילו: מאחר שרוב החודש אנשים לא עובדים מתקיים תהליך כזה, ובשבוע הבא אמור להיכנס לחשבונות הבנק.

<אופיר קבילו: במקביל אנחנו משלמים דרך המוסד לביטוח לאומי תשלום למעסיקים כדי להבטיח את תשלום השכר של חודש יולי.

<אופיר קבילו: זה קשור לכל האוכלוסייה שגויסה בצו 8.

<אופיר קבילו: זה בהיבט הכלכלי, וזה חלק מהמענה.

<אופיר קבילו: חוק זכויות הסטודנט מבהיר בצורה מאוד ברורה הרבה מאוד היבטים שעלו כאן.

<אופיר קבילו: לצד זה יש תקנות מ-2012, אם אני לא טועה, של המל"ג בכל ההיבטים שנוגעים לטיפול בסטודנטים.

<אופיר קבילו: צריך להעמיק בזה ולראות שמממשים אותם מעבר לכל הרעיונות שעלו כאן כדי להשלים את המענה לאוכלוסייה.

<אופיר קבילו: אכן קיים חוסר בהירות מתי מסתיים המבצע, אבל מצד שני מצופה שייצאו כבר הגדרות ואמירות לסטודנטים כי חוסר הבהירות מוצפת בכל מקום.

<אופיר קבילו: לא ברור להם מה יקרה, מה עושים, ויכול להיות שכולם ינגישו את המידע, והכול יופיע באתרים – הם לא יודעים.

<אופיר קבילו: הרבה מאוד סטודנטים המגויסים מעלים את השאלות על מועדי ג', על צמידות של מבחנים – איך הם יתמודדו יום אחרי יום במבחן; כשהוא חוזר, האם יהיה לו מספיק זמן ללמוד; ועוד היבטים כאלה ואחרים, כולל רעיונות איך לחשב ציונים.

<אופיר קבילו: הרבה מהרעיונות הוצגו כאן.

<אופיר קבילו: לדעתנו, נכון להבהיר להם את התמונה ולאן זה מתקדם כי זה מאוד משפיע ומאוד מפריע להם.

<אופיר קבילו: תודה.

עמרם מצנע: תודה.

עמרם מצנע: רביד נבו, בבקשה.

<רביד נבו: בוקר טוב לכולם.

<רביד נבו: אני רכזת מגדר, הורות ומילואים בדיקנט הסטודנטים באוניברסיטה העברית.

<רביד נבו: בעוונותי, בנוסף לכך, רב-סמל בשירות מילואים פעיל וסטודנטים לתואר שני באוניברסיטה העברית.

<רביד נבו: כולם פה דיברו מה קורה עם הסטודנטים שייתקלו בבעיות פרטניות.

<רביד נבו: בשביל זה אני כאן, בשביל זה אני שם.

<רביד נבו: יש החוקים שדיברו כאן עליהם – תיקון לחוק זכויות הסטודנט שנכנס בתשע"ב לתוקפו, והפניות של הסטודנטים הם בעיקר על מה שלא נופל בחוק.

<רביד נבו: בשביל זה יש בכל המוסדות רכזי מילואים שזה התפקיד שלהם.

<רביד נבו: הייחוד באוניברסיטה העברית לעומת מקומות אחרים – ואני יודעת שזה מתקיים גם בטכניון – שאני נושאת בשני כובעים: רכזת מילואים ורכזת מגדר והורות.

<רביד נבו: בשלב הזה אני יכולה לעשות את האיזון ואת ההתאמה בין כל המקרים שדיברו עליהם גם פה וגם מה שעלה אתמול בוועדה לקידום מעמד האישה.

<רביד נבו: אנחנו מטפלים גם בבנות זוג ובבני זוג של המשרתים במילואים.

<רביד נבו: אצלנו הדברים האלה רלוונטיים גם למשרתי קבע, ובמקרה שלנו גם לעתודאים ולחיילים בסדיר.

<רביד נבו: אנחנו משתדלים לתת שמיכה רחבה, ככל האפשר, ומי שלא נופל תחת החוק הבסיסי אנחנו תופרים חליפה אישית בין אם זה נוגע לקורסי קיץ, בין אם זה נוגע למעבר משנה לשנה.

עמרם מצנע: תודה.

עמרם מצנע: ענת לובזנס מארגון הסגל האקדמי, בבקשה.

<ענת לובזנס: שלום.

<ענת לובזנס: אני מזכ"ל ארגון הסגל האקדמי הזוטר באוניברסיטת בן-גוריון.

<ענת לובזנס: ראשית, רציתי להודות על קיום הישיבה ולהביע את הנכונות הרבה של כל חברי הסגל שהם עצמם חברים צעירים בארגוני סגל זוטר.

<ענת לובזנס: יש נכונות הרבה לעזור לכל אותם סטודנטים שנתקלים בקשיים, שנמצאים בחוסר ודאות, שנמצאים במילואים.

<ענת לובזנס: רבים מחברי הסגל שלנו גם נמצאים במילואים.

<ענת לובזנס: גם הם צעירים, רובם סטודנטים לתארים מתקדמים, לרובם יש כבר משפחות וילדים, וחוסר הוודאות שלהם זהה לחוסר הוודאות של הסטודנטים רק שהם במקביל צריכים לתת מענה לחוסר הוודאות של הסטודנטים.

<ענת לובזנס: הרבה פעמים פונים אליהם בתקווה לקבל אחיזה במציאות וניסיון לתת קרקע שאפשר להתייצב עליה.

<ענת לובזנס: דובר הרבה על הקשיים של הסטודנטים, ולדעתי, יש לא מעט סטודנטים לתארים מתקדמים שייתקלו בקושי נוסף; הם צריכים להשלים עבודה שהם לא יודעים מתי הם יידרשו להשלים אותה.

<ענת לובזנס: לא נערכים דיונים עם חברי סגל אקדמי זוטר ולא עם הנציגים שלהם במוסדות לגבי אופן ההשלמה וההשלכות של זה.

<ענת לובזנס: יש חברי סגל שלא רק ייאלצו להשלים עבודה, אלא ייאלצו להשלים את אותם לימודים ומחקר שהם הפסידו בזמן המילואים או בעת שמשפחותיהם היו במילואים.

<ענת לובזנס: הנושא של סגל אקדמי זוטר הוא קצת מורכב כי יש חברי סגל שהם פעילים בכמה מוסדות.

<ענת לובזנס: חלק מהמוסדות נמצאים באזורים בצפון שבהם לא היה שום שינוי, וחלק מהמוסדות נמצאים בדרום שבהם הייתה סגירה של המוסד.

<ענת לובזנס: עם השינויים הצפויים לא ברור הם יהיו צריכים לנסות לסנכרן בין עבודות שהם התחייבו להן או תעסוקה עתידית שמתחדשת כל סמסטר לבין ההתחייבויות הקודמות שלהם שאמורות להסתיים.

<ענת לובזנס: יש חברי סגל שאמורים לנסוע לכנסים בחו"ל, להתחיל עבודות אחרי תואר שני או תואר שלישי ומצאו מעסיק שמעוניין לקלוט אותם בעתיד, ונשארו להם התחייבויות שלא באשמתם הם לא יכלו לקיים.

<ענת לובזנס: אנחנו מקבלים הרבה פניות של חברי סגל שהקורסים שלהם נקטעו בייחוד בפקולטות שלא פועלות בסדר הרגיל כמו הפקולטות לרפואה ומדעי הבריאות.

<ענת לובזנס: הפקולטות האלה מעוניינות מאוד להשלים ככל הניתן את הפעילות האקדמית שהופסקה, והם מוטרדים מזה ששכרם ייפגע ומזה שהם לא יוכלו להשלים את הפעילות האקדמית שחשובה להם מאוד.

<ענת לובזנס: מוטרדים מהרמה האקדמית, ממועדים נוספים, הקלות שיהיו; שיוכלו להתחשב, אבל ישמרו על רמה אקדמית שלא פוגעת באף אחד.

<ענת לובזנס: יש ביטולים של קורסי קיץ, קורסים במכינות הקדם-אקדמיות, קורסים עתידיים באוניברסיטאות שנסגרו.

<ענת לובזנס: יש כל מיני רעיונות לפתרונות; אצלנו דיברו על כך שחלק מהמועדים יתקיימו בסמסטר א' הבא – דבר שיכול לגרום לביטול של קורסים בדיעבד תוך כדי הסמסטר.

<ענת לובזנס: האוניברסיטאות לא מקבלות על כך, ככל הידוע לנו, שיפוי כספי, אבל אותם עובדים שמתחייבים להעסקה ייאלצו לוותר על חודשי העסקה חשובים בעת השינוי.

<ענת לובזנס: כתיבת המועדים הנוספים שזאת הקלה מאוד מבורכת זאת עבודה מאוד מאומצת.

<ענת לובזנס: לכתוב מועד למבחן זה עניין של כמה ימי עבודה, שלא לדבר על הבדיקה של המבחנים.

<ענת לובזנס: אם אתה נאלץ לעשות את זה תוך כדי סמסטר ותוך כדי מחויבויות אחרות יש קושי נוסף שמעמיסים על חברי סגל שהם ברובם גם סטודנטים לתארים מתקדמים, וצריך לקחת את זה בחשבון.

<ענת לובזנס: צריך לראות איך אפשר לטפל בנושא הזה.

<ענת לובזנס: כבר יצאו פניות לא נעימות מצד חברי הנהלה, למשל הרקטור של אוניברסיטת בן-גוריון שדרש באופן בלתי משתמע לשני פנים שכל המחויבויות האחרות של חברי הסגל יתבטלו מול ההקלות העתידיות.

<ענת לובזנס: לא תמיד זה אפשרי.

<ענת לובזנס: לא תמיד מישהו מוכן לוותר על העסקה עתידית בשביל להיות נוכח במבחן או כדי לבדוק מבחן תוך עשרת הימים או השבועיים הנדרשים.

<ענת לובזנס: צריך גם את זה לקחת בחשבון.

<ענת לובזנס: לפי דעתי, צריך לקחת את המשמעות הכלכלית המאוד זעומה יחסית למשמעות הכלכלית המגוונת וההשלכות הכלכליות של המבצע הזה גם על סטודנטים, גם על תוספת הזמן שתינתן, היכולת לפצות אותם בשכר לימוד.

<ענת לובזנס: יש פה גם פיצוי כלכלי, וצריך יהיה לחשוב איך מתמודדים עם מקרים שלא ניתן לקיים הקלה או שיש קושי לקיים אותה מבחינת אותו חבר סגל.

<ענת לובזנס: אני שוב אומרת – מאוד חשוב לנו לנסות להקל ככל הניתן, ואני מבקשת שיהיה אורך רוח גם מצד נציגי ארגוני הסטודנטים.

<ענת לובזנס: לא תמיד חבר סגל יכול לעמוד באותן הקלות שסטודנט מרגיש שמחויבים להן – גם לו יש מחויבויות אחרות.

<ענת לובזנס: רבים מחברי הסגל שלנו גרים בדרום, נמצאים עם משפחות, עם בני זוג במילואים.

<ענת לובזנס: הם לא מקבלים הקלות על כך שיש להם בן זוג במילואים.

<ענת לובזנס: צריך להתחשב בזה.

<ענת לובזנס: תודה.

עמרם מצנע: רשמנו את כל רשימת ה"צריך".

עמרם מצנע: חבר הכנסת בועז טופורובסקי, בבקשה.

בועז טופורובסקי: אני אתחיל בטוב.

בועז טופורובסקי: חייבים להעריך גם את הפעילות של המוסדות וגם את הפעילות של הסטודנטים ושל הסגלים לאורך המבצע – המילואמיניקים, ההתנדבות שיש בכל רחבי הארץ, מרכזי הסברה שנפתחים בחלק מהמוסדות.

בועז טופורובסקי: שיתוף הפעולה שיש בין הסגלים ובין הסטודנטים זה משהו שחייבים להעריך.

בועז טופורובסקי: אני רואה יחסית למבצעים או למלחמה קודמת שיש פחות תלונות של סטודנטים ויותר היערכות מראש שמתואמת עם הסטודנטים.

בועז טופורובסקי: זה בהחלט ראוי לציון.

בועז טופורובסקי: גם השדולה ברשותנו, שמעון, שלחה מכתב להתאחדות הסטודנטים ולראשי המוסדות והסברנו חלק מהבעיות כמו שאנחנו רואים את זה, ואמרנו שאנחנו לרשותכם בכל בעיה ובכל נושא.

בועז טופורובסקי: אני בעיקר פונה כאן למל"ג.

בועז טופורובסקי: בקונוטציות אחרות יש הבדל בין להגיב לבין ליזום.

בועז טופורובסקי: יש אפשרות להיות מל"ג מגיב, שאם יהיו בעיות פרטניות אז נגיב וננסה לפתור אותן – כמו בירוקרטיה רעה – לעומת בירוקרטיה טובה – מל"ג יוזם.

בועז טופורובסקי: זאת אומרת יש בעיות שאנחנו יודעים עליהן מראש.

בועז טופורובסקי: יש סטודנטים בכל רחבי הארץ שיש להם אותה בעיה.

בועז טופורובסקי: אם מישהו הולך למילואים, והוא סטודנט להנדסה בטכניון או בבן-גוריון – יש להם אותה בעיה.

בועז טופורובסקי: אפשר להכין מראש את סט הפתרונות, ובהידברות עם המוסדות להגיע להסכמה.

בועז טופורובסקי: אני יודע שהמוסדות כן רוצים ורואים איך הם רוצים להגיע להסכמה ולאיזושהי אחידות במקום שאפשר לעשות אחידות.

בועז טופורובסקי: מעבר לזה אני מציע שהמל"ג ירכז את כל ההקלות שיש לסטודנטים ולסגלים, ולפרסם את זה.

בועז טופורובסקי: הרי זה ייעשה בכל מקרה או על-ידי כתבים שיעשו את זה מאינטרסים כאלה ואחרים או על-ידינו חברי הכנסת שנבקש שזה ייעשה.

בועז טופורובסקי: ראוי לעשות את זה – כך המוסדות יוכלו להשוות ביניהם, כך אולי אפשר יהיה לעשות סיעור מוחות בין מקבלי ההחלטות השונים.

בועז טופורובסקי: זה משהו שלדעתי, הוא מאוד חשוב.

בועז טופורובסקי: למוסדות אני אומר, תראו, יש לכם אגודות סטודנטים.

בועז טופורובסקי: אגודות סטודנטים יודעות בדיוק מה הבעיות הפרטניות שיש פה ושם.

בועז טופורובסקי: שיתוף פעולה – שאני מבין שיש, אבל תמיד אפשר לעשות את זה יותר טוב – הוא חשוב.

בועז טופורובסקי: חשוב מאוד שתהיה הידברות עמוקה וברורה עם הסטודנטים ועם הסגלים בטח בשעה כזאת.

בועז טופורובסקי: שמתי לב שאין כאן נציגים של הסטודנטים ממע"ת.

<קריאה: יש.

בועז טופורובסקי: אני יודע שזה לא כפוף למל"ג, אבל שלא נשכח גם אותם כי גם הם סטודנטים, ויש להם אותן בעיות.

בועז טופורובסקי: אני לא יודע אם במשרד הכלכלה או במשרד החינוך יש גם הפתרון הזה.

בועז טופורובסקי: חשוב, לדעתי, לשמוע שגם שם זה הולך בכיוון החיובי.

עמרם מצנע: תודה.

עמרם מצנע: גלית מהמרכז הבינתחומי.

<גלית צבי: בוקר טוב.

<גלית צבי: במהלך מבצע "צוק איתן" איבד המרכז הבינתחומי שלושה מטובי בוגריו: סגן-אלוף דולב קידר, רב-סרן אמוץ גרינברג ורב-סרן צפריר בר-אור זכרם לברכה.

<גלית צבי: במכתב שהוציא פרופ' אוריאל רייכמן, נשיא המרכז הבינתחומי לסטודנטים ולסגל, הוא התחייב התחייבות מלאה לתמוך בלוחמים, לסייע ככל האפשר לעורף ולקיים רוח התנדבות, סולידריות ואחריות.

<גלית צבי: כבר מהרגע הראשון של המבצע, החל מיום 9 ביולי, התחלנו לפעול בנושא בשיתוף פעולה מלא עם אגודת הסטודנטים ששותפים לכל קבלת ההחלטות בנושא כדי להקל ככל הניתן על מגויסי צו 8 ועל הסטודנטים המתגוררים ברדיוס של 40 קילומטר.

<גלית צבי: על כן אנחנו שמחים על קיומה של הישיבה הזאת כדי שתאפשר לנו לשמוע רעיונות שעולים ולבחון את היישום שלהם ואת האפשרויות ליישם אותם בפועל בלימודים אצלנו.

<גלית צבי: הנהלת המרכז הבינתחומי פרסמה כבר הודעה על קיומו של לוח בחינות מיוחד שיתקיים בחודשים ספטמבר-אוקטובר, ובכך לאפשר לכל סטודנט להיבחן בשני מועדים.

<גלית צבי: במקביל נמסרה הודעה לסטודנטים כי מגויסים שלא ניגשו למועד א' או ב' ויבחרו במועד מיוחד וחריג, יוכלו לקבל מועד כזה שייכתב באופן מיוחד עבור אותו סטודנט.

<גלית צבי: בנוסף אנחנו נותנים דחיה במועדי הגשות ובעיקר בהגשות לבקשת סיוע כלכלי ולמלגות.

<גלית צבי: אני רוצה לציין את התארגנות הסטודנטים שלא גויסו לצו 8 שמוכיחה את עומק המחויבות שלהם למבצע.

<גלית צבי: בכל יום הוצאנו אוטובוסים מהקמפוסים, סטודנטים שיגייסו להתנדבויות בעוטף עזה.

<גלית צבי: מתחילת המבצע מפעילה אגודת הסטודנטים שלנו חמ"ל הסברה שבו פעילים מאות סטודנטים.

<גלית צבי: יש לציין שחלק ניכר מהם הם סטודנטים בינלאומיים מרחבי העולם שמאיישים את מרכז ההסברה הזה ביותר מ-30 שפות זרות.

<גלית צבי: החמ"ל נאבק על התודעה הבינלאומית ועל הלגיטימציה הישראלית.

<גלית צבי: יש לנו כרגע הרבה סטודנטים שמגויסים למילואים, ובנוסף לכך יש לנו מאות סטודנטים שהם אנשי כוחות ביטחון שהגיעו במסגרת לימודי "אופק", שב"כ, מוסד, משטרה וכדומה.

<גלית צבי: אנחנו מנסים לתת להם את הפתרונות.

<גלית צבי: הם מגלים מצוקה, הם שולחים לנו הודעות.

<גלית צבי: אנחנו עובדים סביב השעון כדי לתת להם את כל הידע.

<גלית צבי: אנחנו עושים ונעשה כל מה שאפשר יחד עם אגודת הסטודנטים ובשיתוף פעולה הדוק כדי להקל על חיילי המילואים שלנו ונושאים תפילה שכולם ישובו הביתה לשלום.

עמרם מצנע: תודה רבה.

עמרם מצנע: אין אצלי רשומים לדיבור.

עמרם מצנע: אם יש מישהו שרצה ולא ניתן לו, בבקשה.

עמרם מצנע: מישהו חדש.

עמרם מצנע: אחר כך אתן גם לאלה שכבר דיברו.

<נועה חלד: אני ממשרד הביטחון, ראש יחידת השכלה וסיוע נוסף ומטפלת בנושא של המכינות הקדם-אקדמיות במוסדות להשכלה גבוהה.

<נועה חלד: קודם כול אני מאוד מעריכה את ההוקרה את החיילים המשוחררים והלוחמים.

<נועה חלד: אני מרגישה שאני מייצגת את החיילים המשוחררים.

<נועה חלד: אבל מוסדות הלימוד חייבים להבין שזה ההון האנושי שלנו שגם מגן עלינו, וצריכים לבוא לקראתם.

<נועה חלד: אנחנו המוסד המתקצב את המכינות הקדם אקדמיות וגם לימודים אחר-כך להנדסאים או שנה א' בפריפריה.

<נועה חלד: צריך לתמוך ולתקצב בצורה הטובה ביותר כשאנחנו חושבים שבעתיד אולי לתקצב במכינות את כל אלה שהשתתפו ב"צוק איתן".

<נועה חלד: זה צריך לעבור אצלנו הנהלת קרן וכדומה.

<נועה חלד: כרגע במכינות הקדם אקדמיות אנחנו ממשיכים לשלם דמי קיום לחיילים משוחררים מגויסים – אם הוא לומד במכינה בטכניון ומגויס או אם הוא לומד במכללת סמי שמעון ובמכינה הקדם-אקדמית באוניברסיטת בן-גוריון.

<נועה חלד: אנחנו משלמים דמי קיום אף על פי שבאופן כללי דמי הקיום מותנים בנוכחות בלימודים.

<נועה חלד: אנחנו ממשיכים כדי לא לפגוע בהם.

<נועה חלד: שנית, אנחנו ממשיכים לשלם את מלגת שכר הלימוד שאנחנו משלמים במכינות הקדם-אקדמיות גם במכינות הסגורות כמו "ספיר" או "אחווה" כיוון שאנחנו לא רוצים לפגוע ברמה הכלכלית.

<נועה חלד: לכן אנחנו מצפים שהמוסדות האלה יבואו לקראת החיילים האלה, שייתנו שיעורי עזר, ייתנו השלמות, ייתנו הקלות, ויראו גמישות אם תלמיד למד במכינה; יתסכלו גם אחורנית ויגידו, הוא היה בסדר, נעביר אותו כדי שלא יפספס שנת לימודים כי במכינות הקדם-אקדמיות האוכלוסייה היא לא מאוד חזקה, והמטרה שלנו היא לא לפגוע בהם עוד יותר ממה שהם נפגעו.

<נועה חלד: כך שבמשרד הביטחון אנחנו עושים את מרב המאמצים לבוא לקראת האוכלוסייה הזאת.

<נועה חלד: ברור שאנחנו לא המועצה להשכלה גבוהה שיכולה לקבוע את הכללים כי אנחנו לא נכנסים לצדדים הפדגוגיים.

<נועה חלד: תודה.

עמרם מצנע: תודה רבה.

<אוראל להב: אני אוראל להב, סגן יושב ראש האגודה של בר-אילן.

<אוראל להב: שמעתי פה קודם התייחסות לכמה אלמנטים שקשורים למורכבות האקדמית, ואצלנו בבר-אילן גובשה הנוסחה.

<אוראל להב: לדעתי, אפשר לשתף פה את הנוכחים, ואולי זה ייתן קריאת כיוון.

<אוראל להב: כמובן, אם המבצע יימשך זה יצריך היערכות נוספת, אבל כרגע זה מה שגובש נכון לנקודת הזמן הנוכחית.

<אוראל להב: המוסד שלנו נתן מועדים מיוחדים לכולם בלי יוצא מן הכלל, וכמובן, גם לאנשי המילואים שתהיה להם התייחסות נוספת; מאחר שהאידיאל אומר שגם בנות הזוג של אנשי המילואים וגם החברים שנמצאים באזור המרכז שנמצאים בשגרת חירום גם זכאים למועד מיוחד.

<אוראל להב: בסופו של דבר מאחר שהמועדים נמצאים בעיצומה של מערכה ביטחונית האוניברסיטה גם נתנה את הציון הגבוה מבין שני המועדים.

<אוראל להב: זה משהו שהאוניברסיטה אומרת, אני מאזנת בין הצורך האקדמי ושמירת איכות אקדמית לבין התחשבות במצב המיוחד.

<אוראל להב: שמעתי פה קודם את העניין של האנגלית וקורסי מעבר.

<אוראל להב: בדרך כלל זה קיים אצל חבר'ה בכלכלה שצריכים לעשות קורסי קדם ואנגלית.

<אוראל להב: האוניברסיטה שלנו בשיתוף האגודה וראשי האגודה גיבשה נוסחה שלפיה, כל מי שנרשם, עצם הרישום לקורסים יאפשר מעבר לקורסים ההמשכיים או לשנה העוקבת.

<אוראל להב: כלומר מי שנרשם לאנגלית או לקורסי מעבר- -

<זיו חורב: קופץ רמה?

<אוראל להב: אוטומטית יוכל להמשיך בשנה העוקבת, זה לא יעכב אותו.

<אוראל להב: האוניברסיטה שלנו גיבשה את זה יחד עם האגודה, זאת אומרת מתן הציון לא יהווה שלב מעבר, אלא עצם זה שנרשמת לקורס זה יהיה שלב מעבר.

<אוראל להב: לדעתנו, זה מה שכרגע נותן את סל ההטבות וההקלות הנכון.

בועז טופורובסקי: האם אפשר לשמוע את מה"ט?

בועז טופורובסקי: סטודנטים במכללות הטכנולוגיות.

<סלומון מלול: שמי סלומון מלול, ואני מנהל מחלקה תכנון ותקצוב במה"ט במשרד הכלכלה.

<סלומון מלול: רבות מהבעיות שעלו פה הן מנת חלקן של הסטודנטים שלנו במכללות.

<סלומון מלול: אני לא הוסמכתי לתת פה החלטות, אבל דבר אחד אני מבטיח: כל סטודנט שיצטרך להיבחן, ייבחן, ולא חשוב מתי.

<סלומון מלול: אני מאמין – וכמו שאמרתי, אני לא יכול להבטיח – אנחנו נדון בהקלות נוספות.

<סלומון מלול: התלמיד היה במערכה, והדברים לא פשוטים.

<סלומון מלול: אנחנו נבדוק אפשרויות נוספות להקל על הסטודנטים.

<סלומון מלול: אני לא רוצה להגיד במה, כי זה יישמע הבטחה, אבל אנחנו בהחלט נלך לקראת הסטודנטים שהיו במערכה הזאת.

<עמיחי גרין: אני רוצה להעלות שאלה גם בפני מה"ט – יש התאמות שנקבעו כבר ואמורות להיכנס לתוקף בינואר, שהן רלוונטיות לסטודנטים ההנדסאים והטכנאים.

<עמיחי גרין: כמה שנים אחרי מה שהצלחנו להשיג לסטודנטים האקדמאים הדברים מתעכבים.

<עמיחי גרין: זה בדיוק הזמן לפרסם את התקנות, לפרסם את כל הדברים למוסדות.

<עמיחי גרין: הסטודנטים במכללות הטכנולוגיות לא יודעים שום דבר.

<עמיחי גרין: אם יש אי ודאות - -

<סלומון מלול: סליחה, במה התאמות?

<עמיחי גרין: יש התאמות לסטודנטים מילואימניקים.

<עמיחי גרין: אף על פי שיש הרבה פחות סטודנטים הנדסאים מגיעות פניות מסטודנטים הנדסאים.

<עמיחי גרין: אף אחד לא יודע מיהם רכזי המילואים במוסדות – דברים שאתם חייבים פשוט לפרסם.

<עמיחי גרין: מל"ג כן שם דגש על הדברים האלה ועובד מול המוסדות, ואנחנו מרגישים שמה"ט לא נותן מענה מספיק טוב.

<סלומון מלול: אני מכיר את הבעיה, ואני אטפל בזה.

עמרם מצנע: אתה מדבר בכלל.

<עמיחי גרין: על מה"ט.

<סלומון מלול: כן, אתה צודק.

<עמיחי גרין: יש 26,000 סטודנטים הנדסאים.

<עמיחי גרין: חייבים לתת להם מענה.

בועז טופורובסקי: במכללות לחינוך הכול בסדר?

<עמיחי גרין: במכללות לחינוך יחסית בסדר.

<עמיחי גרין: יש גם פחות מילואימניקים ומילואימניקיות.

עמרם מצנע: תודה.

עמרם מצנע: אבי, בבקשה.

<אבי בן-הלל: חשוב להדגיש את הנושא לא רק של מתן הטבות אקדמיות, אלא גם ההנגשה שלהן.

<אבי בן-הלל: בבן-גוריון יש כ-1,200 סטודנטים מגויסים מתוך 20,000.

<אבי בן-הלל: זה אומר שהתשתיות הקודמות למימוש ההטבות האקדמיות שיינתנו להם לא מספיקות.

<אבי בן-הלל: כלומר לא מספיק רכז אחד שיטפל בהם, אלא צריך משמעותית לתגבר את המערכים האלה.

<אבי בן-הלל: אנחנו נערכים לזה מאוד חזק עם המוסד.

<אבי בן-הלל: הקמנו משרד מילואים בלובי "בית הסטודנט", שזה משהו מאוד נגיש, וגם כוח אדם שיתפעל את המשרד הזה זה משהו מאוד חשוב.

<אבי בן-הלל: בנוסף לא רק מילואימניקים מגויסים אלא גם עובדי מל"ח – משק לשעת חירום.

<אבי בן-הלל: כך שכל ההטבות שניתנות למילואימניקים יצטרכו להיות תקפות גם לעובדי מל"ח, וכמובן גם לבנות זוג או בני זוג של משרתי מילואים עם ילד מתחת לגיל 14.

עמרם מצנע: תודה.

עמרם מצנע: בבקשה, דור.

<דור חיים: אני לא יודע עד כמה זה קשור לוועדה הזאת כי מדובר על המועצה לראיית חשבון.

<דור חיים: בימים אלה כ-10,000 סטודנטים ייגשו ב-3 באוגוסט וב-21 באוגוסט לבחינות הסופיות שלהם.

<דור חיים: כרגע המועצה נוקטת עמדה של כיבוי שריפות, והודיעו לסטודנטים שהמועדים מתקיימים כרגיל, כולל זה שמתקיים בשבוע הבא.

<זיו חורב: זה הבערת שריפות, לא כיבוי שריפות.

<דור חיים: הבערת שריפות זאת גם דרך להתייחס לזה.

<דור חיים: המועצה הודיעה שיינתן מועד מיוחד למבחן הראשון מבין השניים; בלי להודיע מתי או מה קורה עם המבחן השני.

<עמרי סטארק: אני ממלא מקום יושב ראש אגודת הסטודנטים במכללת הדסה.

<עמרי סטארק: אני רוצה להתייחס לסוגיה קצת אחרת – הסטודנטים שגרים בדרום, וסמסטר הקיץ שלהם התחיל.

<עמרי סטארק: אצלנו במכללה יש כ-800 סטודנטים בסמסטר קיץ או נבחנים במועדי ב'.

<עמרי סטארק: בדומה למה שאוראל מבר-אילן אמר, גם אנחנו קיבלנו כמה הטבות בנושא של מבחנים ואי חובת נוכחות, אבל צריך לשים לב שעצם זה שיש סטודנטים שלא יכולים להגיע ללימודים זה פוגע בהם כשהם מגיעים למבחנים עצמם.

<עמרי סטארק: לכן אני רוצה להעלות את הבעיה כשמגיעים למבחן עצמו, במיוחד במקצוע כמו אנגלית.

עמרם מצנע: תודה.

עמרם מצנע: דוד, בבקשה.

<דוד ארז: משהו ארגוני:

<דוד ארז: אני באמת אשמח – לא רק אומר את זה – להעביר לכם את ההמלצות של הסטודנטים עצמם, איך כן אפשר לעשות הקלות.

<דוד ארז: שום דבר מהם לא היה הצעה, כמו יאללה, תנו לנו פטור.

<דוד ארז: בפייסבוק של "הכיכר המרכזית" יש תיבת מייל, ואני אשמח לקחת מהפרוטוקול של הוועדה את תיבות המיילים.

<דוד ארז: מי שירצה מהמוסדות ומהמל"ג שנעביר להם את ההמלצות שלהם, אני חושב שזה שווה צפייה.

<בר אסולין: אני בר אסולין, רכזת אקדמיה ומילואים מאגודת הסטודנטים "ספיר".

<בר אסולין: אני פונה בבקשה גם למה"ט וגם למל"ג – אף אחד לא הודיע לנו מראש שבעוד שבוע יש הפסקת אש ונחזור לשגרה.

<בר אסולין: השאיפה והבקשה שלנו גם ממה"ט וגם מהמל"ג – אנחנו יודעים שיש אי ודאות, אבל נשמח לקבל מתווה מוכן מראש ולא שאתם תחכו ליום שאחרי ואז תפרסמו את מתווה ההמלצות שלכם למוסדות האקדמיים - כדי שאנחנו, אגודת הסטודנטים, נגיע מוכנים ליום שאחרי.

<בר אסולין: ברגע שיהיה הפרסום הזה על חזרה לשגרה באותו רגע נוכל לתת מענה מידי לסטודנטים שלנו שיידעו, שמחר חוזרים לשגרה ומסיימים את השנה הזאת כמה שיותר מהר ובצורה האיכותית ביותר.

<בר אסולין: אם נחכה ליום שאחרי רק נגרור את זה יותר ויותר, וכל הסטודנטים יגיעו לתחילת השנה הבאה כשהם עדיין שקועים בחובות אקדמיים של השנה הנוכחית.

<בר אסולין: זה מצב שאנחנו לא רוצים להגיע אליו.

עמרם מצנע: תודה.

עמרם מצנע: אנחנו בסיכומים.

עמרם מצנע: שמעון, בבקשה.

שמעון אוחיון: תודה לכל הנציגויות ולדיון הזה.

שמעון אוחיון: אני בכל זאת רוצה להעביר פנייה למל"ג.

שמעון אוחיון: אני פונה אלייך, מיכל, בעניין הזה.

שמעון אוחיון: אני הייתי עד לדיונים בנושאים מקבילים – לא בדיוק כזה.

שמעון אוחיון: היה דיון בוועדה לקידום מעמד האישה, היה דיון בוועדת החינוך, והנחיות כלליות של ור"ה או של המל"ג אינן מספיקות.

שמעון אוחיון: צריכה להיות גם מעורבות.

שמעון אוחיון: אני מצפה מהמל"ג, שרוצה להיות רגולטור בענייני תקציבים ושכר גם לעסוק בדברים הללו.

שמעון אוחיון: יש כאן יצירתיות רבה.

שמעון אוחיון: היא לא צריכה להישאר לוקלית.

שמעון אוחיון: מפגש ותיאום הן בור"ה במסגרת הזאת בוודאי יולידו תכנית מקיפה יותר ומגוונת שעונה על אפשרויות אחרות וגם תיתן מענה ממלכתי יותר.

שמעון אוחיון: אם מישהו במוסד מסוים רוצה לעזור ולנקוט משהו יחסית חריג, יודע שהוא מגובה, שיש כאן מדיניות מלמעלה, יש כאן הכוונה.

שמעון אוחיון: היו הנחיות כמו בסוגיה של הטרדה מינית באוניברסיטאות, והשאירו את האוניברסיטאות לבד.

שמעון אוחיון: היו שדאגו לשלוח נציג.

שמעון אוחיון: הייתה איזושהי התעלמות עד שקיימנו פה דיון וחייבנו.

שמעון אוחיון: לכן הסוגיה הזאת היא מנת חלקנו.

שמעון אוחיון: הנושא הזה הוא חלק מקיומנו.

שמעון אוחיון: זה דבר שאנחנו חווים אותו יום-יום, וחשובה גם הגישה הממלכתית.

שמעון אוחיון: אני מתפעל ממה שעושה המרכז הבינתחומי כמוסד פרטי.

שמעון אוחיון: אני לא יודע עד כמה הוא מחובר ומקושר בהתנהלות היומיומית למל"ג.

שמעון אוחיון: אבל אפשר גם להקשיב למה שאמרה נציגת מכללת "אחווה" – אל תשאירו אותנו לבד, תנו לנו גם הנחיות כללית.

שמעון אוחיון: בואו נלמד זה מזה כדי לפתור בעיות וגם כדי להיות ממלכתי כמה שיותר בסוגיה הזאת.

שמעון אוחיון: דבר אחד היועצת שלי העירה לי, האם יש כאן נציג של המרכז הארצי לבחינות?

שמעון אוחיון: מישהו יכול לענות לגבי אלה שמחכים לבחינות הפסיכומטריות?

שמעון אוחיון: מי נתקע ומי לא נתקע?

שמעון אוחיון: בחינות אמי"ר הן גם חלק מזה, אבל אם יש נציג בעניין הזה, אולי מישהו יכול לומר לנו אם גם הם בתמונה?

<דבורה מרגוליס: המרכז הארצי לבחינות ולהערכה הוקם מכוח החלטה של ועד ראשי האוניברסיטאות אף על פי שהם עמותה נפרדת ועצמאית.

<דבורה מרגוליס: כמובן, הם מודעים וגם הם נערכים, ויימצאו הפתרונות.

<דבורה מרגוליס: אני מבינה שאתה מדבר על מועד יולי.

<זיו חורב: הוא מדבר על מועדי אמי"ר.

שמעון אוחיון: אמי"ר וגם יולי.

<דבורה מרגוליס: אמי"ר זה משהו שנעשה בתיאום עם האוניברסיטאות.

<דבורה מרגוליס: חשבתי שאתה שואל על הבחינות הפסיכומטריות – גם שם יהיו התאמות.

<דבורה מרגוליס: תודה.

עמרם מצנע: אני רוצה, ברשותכם, לסכם את המפגש הזה.

עמרם מצנע: המטרה שעומדת לפני כולם היא מזעור הפגיעה בסטודנטים.

עמרם מצנע: כולנו מבינים שבמציאות הנוכחית יש, וכנראה, תהיה פגיעה.

עמרם מצנע: הדרך היא למזער את הפגיעה ככל הניתן ולטפל גם בבעיות העקרוניות הכלליות וגם בבעיות הפרטניות.

עמרם מצנע: מצטרף אלינו חבר הכנסת שמולי לסיכום.

איציק שמולי: זה גם חשוב.

עמרם מצנע: שנית, יש פה שתי קטגוריות שונות: המוסדות הסגורים בדרום או אלה שגם אם אינם סגורים מתפקדים במוגבלות גדולה מאוד.

עמרם מצנע: כתוצאה מכך כל הסטודנטים שלהם – בין אם משרתים במילואים ובין אם לא משרתים במילואים – מכל מיני סיבות אחרות ומוצדקות נפגעים מהתקופה הזאת.

עמרם מצנע: האוכלוסייה האחרת היא כל השאר: סטודנטים מהמוסדות האחרים שמגויסים, בני זוג ובנות זוגות או כאלה שלא עומדים בלחצים הקיימים, וכתוצאה מכך לא מרגישים יכולת לגשת לבחינות, לקיים את המחויבות וכדומה.

עמרם מצנע: צריך להבדיל בין המקרים כי זה סיפור אחר.

עמרם מצנע: שלישית, זה לא מלחמת יום הכיפורים.

עמרם מצנע: נכון שיש גם בתקשורת ויכוחים על טרמינולוגיות – מבצע, מערכה, מלחמה.

עמרם מצנע: למה אני אומר את זה?

עמרם מצנע: כי עדיין רוב ציבור המילואים לא מגויס.

עמרם מצנע: הדבר השני שאנחנו עוסקים בו בדברים אחרים – נשיאה בנטל וכדומה – גם רוב הציבור הישראלי לא עושה מילואים.

עמרם מצנע: אני אומר את זה לא כדי להמעיט בהיקף הבעיה, אלא כדי לומר שאפשר לטפל נקודתית בכל אחת ואחת מהבעיות בהתייחסות אישית, נקודתית, ממוקדת.

עמרם מצנע: זה לא כולם מכל מקום ומכל דבר.

עמרם מצנע: המילואימניקים עצמם גם לא נכנסים לשטח ללחימה – משתדלים לא להכניס מילואימניקים, אף על פי שיש לנו גם נפגעים שהם מילואימניקים.

עמרם מצנע: זה בכל זאת מאפשר טיפול נקודתי.

עמרם מצנע: הדבר הבא שאני רוצה לומר: לי מפריע שאין פה אף אחד מראשי המוסדות, מנשיאי המוסדות, מהמנכ"לים - -

<זיו חורב: אני מנכ"לית מכללת "אחווה".

עמרם מצנע: מנכ"לית אחת, כל הכבוד, אבל זה עדיין לא מספיק.

עמרם מצנע: אני בתחושה שכולם מדברים הרבה בסיסמאות ולא מבינים שכל אחד צריך לעשות קצת יותר ממה שחובתו, סמכותו, מקומו בכוח.

עמרם מצנע: לכן אני קורא למל"ג לקיים מפגש של מל"ג גם כדי לתת תמיכה באמירה, בהכרזה לכלל הסטודנטים והמרצים שנמצאים היום במציאות שאנחנו נמצאים בה.

עמרם מצנע: אני יודע שבטח חלק גדול מהמרצים ומהפרופסורים נמצאים בשבתונים ובנסיעות, בסדר.

עמרם מצנע: אני קורא לקיים מועצת מל"ג ולקבוע הנחיות כלליות המכוונות לכל מוסדות ההשכלה הגבוהה המתוקצבות והלא מתוקצבות; כי כולם כפופים למל"ג, בין אם הן מתוקצבות ובין אם לא.

עמרם מצנע: להוציא הנחיות למציאות שאנחנו נמצאים בה שהיא מציאות אמנם לא מלחמתית, אבל היא שונה ממציאויות שהיו בעבר.

עמרם מצנע: אף פעם העורף לא הותקף כפי שהעורף מותקף במציאות שבה אנחנו חיים, גם לא במלחמת לבנון השנייה.

עמרם מצנע: ההנחיות הן לא תחליף לכך שכל מוסד אקדמי – ושמענו פה דוגמות חיוביות, ואני מניח שיש עוד דוגמות חיוביות שלא שמענו כאן למוסדות שהקשר בין ההנהלה לבין האגודה הוא טוב.

עמרם מצנע: בקשר כזה גם אפשר ליצור אמון, אמינות ופתרונות.

עמרם מצנע: לכן כל מוסד כשלעצמו צריך גם כן להוציא נהלים, הוראות וכללי התנהגות ליום שאחרי כפי שאמרה פה אחת הנציגות.

עמרם מצנע: היום שאחרי יקרה פתאום, ואז כולם מתרוצצים.

עמרם מצנע: על כן יש המציאות הנוכחית, ויש היום שאחרי.

עמרם מצנע: צריך לוודא שבכל מוסד ומוסד יש תחנה אחת – one stop shop – שידועה לכל הסטודנטים, שמשלבת הנהלה של המוסד ואגודה.

עמרם מצנע: במקום הזה אפשר לתת טיפול בכל נקודה.

עמרם מצנע: אבל חשוב שהסטודנט הנבוך, המבולבל שלא יודע, לא קרא, לא שמע, לא הסתכל – תהיה לו נקודה אחת.

עמרם מצנע: כפי שאנחנו יודעים לשים שלטים בכל מקום כשנכנסים לאוניברסיטה, שיידעו איפה זה.

עמרם מצנע: יש כמה בעיות.

עמרם מצנע: אחת, זה נושא של מועדים מיוחדים – אנחנו לא יכולים להכתיב, כמובן, אבל צריך ליצור מועדים מיוחדים; צריך לאפשר רישום מאוחר לכאלה שלא יכלו להירשם בזמן ולקבל אותם.

עמרם מצנע: בנושא המבחנים אני יכול לחזור על מה שהעלו פה: עבודות, מבחנים שתוצאתם היא "עבר", "לא עבר"; הפחתת מבחנים, הפחתת חומר במבחנים – אלה הם כללים שכל מוסד יכול לקבוע לעצמו.

עמרם מצנע: אבל המל"ג צריך לתת את הכיוון, את האפשרויות השונות שעומדות בפני המוסדות.

עמרם מצנע: כי המוסדות הגדולים יודעים היטב וגם מרגישים עצמאות די גדולה; במוסדות הקטנים דרושה יותר הדרכה.

עמרם מצנע: אין תחליף לשכל ישר, לרגישות ולנכונות להקשיב לכל אחת ואחת מהבעיות.

עמרם מצנע: אני גם מציע, ואולי המל"ג צריך ליצור את זה כי הוא היחיד שיושב מעל המכללות והאוניברסיטאות – ליצור שולחן עגול של השתתפות של ההתאחדות של המוסדות.

עמרם מצנע: לא כולם צריכים להיות נוכחים שם, אבל אפשר שם להעלות בעיות בעלות מכנה משותף לכולם כדי להתמודד.

עמרם מצנע: גם הצבא ומשרד הביטחון יכולים להיות שם כדי ליצור אפשרות שבה מעלים נושאים עקרוניים ושומעים זה את זה איך ניתנו פתרונות לבעיות כלליות ופותרים אותן.

עמרם מצנע: חיילים משוחררים מגויסים הם קבוצה מאוד חשובה שאני יודע שאתם מטפלים בה, ונכון להיות בקשר עם המוסדות השונים בין אם זה במכינות הקדם-אקדמיות ובין אם זה בתקופת הלימודים עצמם.

עמרם מצנע: הייתה פה הערה לכל מי שעוסק בסטודנטים ובלימוד, בין אם זה במכללות לטכנאים והנדסאים, בין אם זה רואי חשבון, עורכי דין וכדומה.

עמרם מצנע: יש לנו בארץ מערך שלם של מחויבויות, של הסמכות ושל בחינות.

עמרם מצנע: אני אומר שוב – אין תחליף לרגישות, להקשבה ולשכל ישר.

עמרם מצנע: על הבסיס של התחושה בציבור הישראלי של "יחד", של סיוע הדדי – שלא מתבטא רק בשליחת חבילות מזון, אלא מתבטא גם במקום שכל אחד נמצא בעמדה שלו ובמקום שהוא נמצא.

עמרם מצנע: מחשבה תחילה, רגישות, פתיחות.

עמרם מצנע: לדעתי, ניתן להתמודד ולפתור את כל הבעיות.

עמרם מצנע: גם דברים שנראים קשים ומורכבים וחס וחלילה פוגעים ביוקרתו של המוסד – הזמן עושה את שלו.

עמרם מצנע: מי שהקלו עליו בבחינה ומי שנתנו לו בעצם זה שהוא נרשם לקורס את העובדה שהוא נכח בקורס, ומי שהקלו לו בבחינות – הלוא זה לא סוף הדרך.

עמרם מצנע: יש אחרי זה עוד קורסים ועוד לימוד, ואפשר כמובן תמיד לבחון את יכולתו, את התאמתו ואת כשירותו לעמוד במבחנים הדרושים.

עמרם מצנע: אף על פי שהכנסת יוצאת לפגרה אנחנו נמשיך לעקוב.

עמרם מצנע: אני בהחלט מזמין את ההתאחדות ואתכם ב"כיכר המרכזית", אם תחושו שעולות בעיות יותר עקרוניות שמחייבות התערבות שלנו – אנחנו לרשותכם.

<דוד ארז: תודה רבה.

עמרם מצנע: תודה רבה ותשמרו על עצמכם.